韦奇
题倪文昌玉湖书院
齐斋老子今安在，一去人间余廿载。
白衣苍狗几千回，惟有溪山长不改。
吴兴胜概夸玉湖，鹅溪一幅玄晖图。
天光上下渺无极，寒玉倒浸清冰壶。
晴波万顷莹如洗，一卷石向波心起。
先生具眼此结庐，收拾溪山入诗里。
渔人艇子时往还，笭箵掷下前溪湾。
一声欸乃水天碧，回头却羡沙鸟闲。
楼高望极情思远，前揖衡山后苍弁。
陌头杨柳几春风，当年曾识齐斋面。
我今怀古心悠悠，古人不见今人愁。
夕阳收尽暝烟浮，扁舟载月归来休。